DA Den Europæiske Unions Tidende CE 88/403

(2004/C 88 E/0409)

SKRIFTLIG FORESPØRGSEL E-2359/03

af Maurizio Turco (NI) til Kommissionen

(17. juli 2003)

Om: Krænkelse af religionsfriheden i Kosovo

— Den 27. juni 2003 opfordrede NATO's generalsekretær, George Robertson, under et besøg i Pristina, kosovo-albanerne til at være mere tolerante og rede til at opbygge et multietnisk samfund.

— Samme dag blev der i Kosovska Vitina skændet forskellige grave på den ortodokse kirkegård, og i Pristina skete der overfald på den ortodokse kirke St. Nicola, hvis beskyttelse NATO's fredsstyrker, KFOR, havde indstillet ved udgangen af sidste år.

— Den 28. maj 2003 skød ukendte mod to spanske vagtposter fra KFOR, mens de stod vagt ved det ortodokse kloster i Gorioc i nærheden af Istok.

— Den 31. maj 2003 blev der kastet en granat mod den græske KFOR-kontrolpost, som beskyttede kirken St. Czar Uros i byen Urosevac i den sydlige del af landet.

— FN's udsendte styrker, UNMIK og KFOR, søger for tiden efter de ansvarlige for disse seneste uheld, men i de sidste tre år er der ikke sket nogen arrestationer i forbindelse med de hundredevis af tilsvarende angreb mod kirker og ortodokse kirkegårde.

— Kosovo og Metohija er efterkrigstidsområder, hvor det fire år efter konfliktens afslutning endnu ikke er muligt at genetablere de kristne hellige steder.

Kan Kommissionen i betragtning af Den Europæiske Unions betydelige investeringer i Kosovo besvare følgende spørgsmål:

— Har den kendskab til ovenstående?

— Hvilke initiativer vil kunne udgøre et seriøst og effektivt middel til at tilskynde administrationen i Kosovo til at respektere religionsfriheden?

Svar afgivet på Kommissionens vegne af Christopher Patten

(12. august 2003)

Beskyttelsen af serbisk-ortodokse religiøse steder i Kosovo er et spørgsmål, der ligger det internationale samfund stærkt på sinde. Kommissionen fordømmer kraftigt de angreb, der har fundet sted mod sådanne steder, og bifalder, at den NATO-ledede fredsbevarende styrke i Kosovo (KFOR) har afsat betydelige ressourcer til at beskytte de kulturelle steder i Kosovo.

Kommissionen støtter De Forenede Nationers mission i Kosovo i dens indsats for at indføre demokratiske institutioner, der kan bane vejen for en forsoning mellem de forskellige samfundsgrupper. Dette er af afgørende betydning for at kunne mindske volden og opbygge et multietnisk og tolerant samfund i Kosovo.

Kommissionen har navnlig opfordret den internationale civiladministration i Kosovo (FN's mission i Kosovo – UNMIK) og de midlertidige selvstyreinstitutioner til at sikre, at en af deres offentlige genopbygnings- og investeringsprioriteter vil være at finansiere udbedringen af de beskadigede steder med midler fra det konsoliderede budget for Kosovo, som EU bidrager til. En sådan foranstaltning vil understrege betydningen af dette spørgsmål og give de politiske ledere og Kosovos befolkning et større medansvar for at løse problemet.

Kommissionen vil derfor ikke på egen hånd påtage sig at genopbygge de religiøse bygninger i Kosovo med anvendelse af EU-midler. Det skal imidlertid nævnes, at Kommissionen på initiativ af kommissionsformand Romano Prodi og kommissæren for uddannelse og kultur er med til at finansiere en integreret rehabiliteringsplan/fælles aktion med henblik på at kortlægge den arkitektoniske og arkæologiske arv (herunder den religiøse arv for alle trosretninger) og en prioriteringsliste over monumenter og steder, som det haster med at frede/restaurere i Balkanlandene. Denne fælles aktion er en af foranstaltningerne under Europarådets regionale program for kultur- og naturarven i Sydøsteuropa for 2003-2005 og vil give nyttige erfaringer, der kan tilskynde myndigheder, donorer og internationale organer til at øge deres indsats på dette område.